Moenie ons veralgemeen nieTerblanche Delport was een van die sprekers tydens die dinkskrum waar Afrikaner-identiteit herbesin is . Foto: De Wet Potgieter Deur Annesta Botes Die algemene uitlatings en stellings wat onlangs gemaak is by die dinkskrum waar Afrikaner-identiteit herbesin is, lei geensins tot bevordering van huidige rasse- en taalkwessies nie. Mevrou die uwe Verwoerd, byvoorbeeld, het duidelik haar verstand iewers in die diep blou see tussen Ierland en Suid-Afrika verloor – dieselfde geld vir Penny Sparrow. Dit is vermetel van haar om dié tipe uitsprake te maak, om die minste te sê, en beskaaf te bly. Goeie genade, die meeste mense probeer bou en sy breek af. Wat is haar doel met sulke veralgemenings? Ek is nie ŉ rassis nie. Ek het op ŉ plaas grootgeword en is steeds woonagtig en werksaam op ŉ plaas. Ook nie my twee kinders wat onderskeidelik by UP en Potchefstroom studeer nie. Ons hou oop gesprekke oor politiek en godsdiens onder meer. Ons identifiseer probleme en nie kleur of ras nie; ons probeer rasioneel dink hoe ons as individue ŉ positiewe bydrae kan maak. Dit is vir my van kardinale belang dat “ons” (verwysend na diegene wat hulleself nie by Hofmeyr en Orania Afrikaners skaar nie) se stemme iewers in hierdie donker put, waar die vermetele Mevrou die uwe Verwoerd en ander ons plaas, gehoor word. Ek is nie seker wat sy bedoel met ANC Afrikaners nie. Nóg sy nóg enige persoon behoort ŉ platform gegee te word om namens alle Afrikaners te praat; sy maak duidelik dieselfde foute wat Hendrik Verwoerd gemaak het. Sjoe, ek moet regtig alles inspan om beskaaf te bly. Mevrou die uwe Verwoerd, na my mening blaas jy ŉ vuur aan wat “ons” probeer blus. Ek werk my lewe deur nog hard, het nog nooit iets gratis ontvang nie, ek worstel om universiteitsfooie te betaal en alles wat daarmee saamgaan, ek hou nie vakansie nie, ek kan nie medies bekostig nie, ek ry ŉ ou bakkie, ek plant my eie groente en hou hoenders aan waarvan ek die gebruik deel en ek dink die “God” aan wie mense beweer hulle glo, is hartseer oor dit wat mense aan mekaar doen in sy naam. Jy ken my “ons” nie, so moenie ons in jou kategorieë plaas nie – jy maak ŉ hengse oordeelsfout. Ek het ŉ tyd terug op my Facebook-blad hierdie slagspreuk geplaas: “acta non verba” – dis Latyn vir “dade, nie woorde nie”.